钦定古今图书集成/方舆汇编/职方典/第1214卷 > 《潭州作池戴氏堂记》柳宗元
## 钦定古今图书集成/方舆汇编/职方典/第1214卷 > 《潭州作池戴氏堂记》柳宗元

弘农。公刺潭三年，因东泉为东池，环之九里，丘陵林
麓距其涯，坻岛洲渚交其中，岸之突而出者，水萦之
若玦焉。池之胜，于是为最。公曰：“是非离世乐道者，不
宜有此。”卒授宾客之选者。谯国戴氏曰：简为堂而居
之，堂成而胜益奇，望之若连舻縻舰，与波上下，就之
颠倒万物，辽廓渺忽。树之松柏杉槠，被之菱芡芙渠，
郁然而阴，粲然而荣。凡观望浮游之美，专于戴氏矣。
戴氏尝以文行累为连帅所宾礼，贡之泽宫，而志不
愿仕。与人交，取其退让；受诸侯之宠，不以自大。其离
世欤？好孔氏书，旁及《庄》《老》，莫不总统，以至虚为极，得
受益之道。其乐道欤贤者之举也，必以类。当弘农公
之选，而专兹土之胜，岂易而得哉？地虽胜，得人焉而居之，则山若增而高，水若辟而广，堂不待饰而已奂
矣。戴氏以泉池为宅居，以云物为朋徒，摅幽发粹，日
与之娱，则行宜益高，文宜益峻，道宜益懋，交相赞者
也。既硕其内，又扬于时，吾惧其离世之志不果矣。君
子谓弘农公刺潭得其政，为东池得其胜，授之得其
人，岂非动而时中者欤于戴氏堂也，见公之德，不可
以不记。